ЩIалэгъуалэм зэфIагъэкIар мащIэкъым
КъБР-м и Парламентым и етхуанэ зэхуэсым и ЩIалэгъуалэ палатэм и лэжьыгъэр зэхуищIыжащ.
КъБР-м и Парламентым и УнафэщI Егоровэ Татьянэ ЩIалэгъуалэ палатэм хэтхэм фIыщIэ яхуищIащ ирагъэкIуэкIа лэжьыгъэм папщIэ.
— Нобэ ЩIалэгъуалэ палатэм и иужьрей зэIущIэщи, шэч хэмылъу, дигу къоуэ языныкъуэхэм адэкIэ дазэрыдэмылэжьэжынур. Псом япэу фыщIэ ин яхузощI мыхьэнэ зиIэ, сэбэп зыпылъ Iуэху гъэщIэгъуэнхэр къызэрагъэпэщу ахэр зэрылэжьам щхьэкIэ. Лъэпкъыбзэхэм зегъэужьыным, хабзэхэр хъумэным, нэгъуэщIхэми ятеухуауэ абыхэм къыхалъхьа жэрдэм зыбжанэм федеральнэ мыхьэнэ ягъуэтащ. Си гуапэщ апхуэдэ Iуэхухэм ди щIалэгъуалэм гу зэрылъитэр икIи сыщогугъ дяпэкIи ехъулIэныгъэ къагъэлъэгъуэну, — жиIащ Егоровэ Татьянэ. — Узэрыгушхуэнщ илъэсипщI и пэкIэ КъБР-м и Парламентым епхауэ къызэдгъэпэща ЩIалэгъуалэ палатэм и зэфIэкIыр наIуэ зэрыхъуар. Къапщтэмэ, палатэм щызэфIагъэкI лэжьыгъэм и фIыгъэкIэ щIалэгъуалэм заужь — ахэр районхэм я щIыпIэ самоуправленэхэм я советхэм, КъБР-м и Парламентым я депутат мэхъу, министерствэ, IуэхущIапIэ щхьэхуэхэм я унафэщI къулыкъур ягъуэт. Етхуанэ зэхуэсым хэта щIалэгъуалэм я нэхъыбэр зэхьэзэхуэм пхыкIащи, адэкIи лэжьэнущ. Абы къегъэлъагъуэ политик хъарзынэхэр къэкIуэнум дызэриIэнур. Апхуэдэуи ди гуапэ хъунут мы зэманым екIуэкI «Урысейм и пашэхэр», «ЛъагапIэщIэ» зэхьэзэхуэхэм хуэдэхэм ди щIалэгъуалэр къыщыхэжаныкIамэ.
ЩIалэгъуалэ палатэм хэтхэми КъБР-м и Парламентым и УнафэщIым фIыщIэ хуащIащ щIалэгъуалэм щIэгъэкъуэн сыт щыгъуи къазэрыхуэхъум папщIэ.
ЩIалэгъуалэ палатэм и унафэщI Гугъуэтыж Ахьмэд тепсэлъыхьащ илъэситIым къриубыдэу зэфIагъэкIам.
КъБР-м и Парламентым и еханэ зэхуэсым и ЩIалэгъуалэ палатэм хэтынухэр ягъэбелджылащ, абы теухуа дэфтэрыр щэкIуэгъуэм и 29-м ирагъэкIуэкIыну зи чэзу зэIущIэм къыщащтэнущ.
КъБР-м и Парламентым и пресс-IуэхущIапIэ.
